Stem vir jou taalkeuse op SAID-webwerfSkermskoot van die SAID-webwerf (27 Mei 2015) Die Suid-Afrikaanse Inkomstediens het ŉ peiling op sy webwerf om te bepaal watter taal gebruikers sou verkies. Tans het 40% van gebruikers aangedui dat die webwerf in Engels moet wees en 27% het aangedui dat hulle sal verkies as die webwerf in Engels, Afrikaans, isiZulu, Setswana, Tshivenda en Xitsonga moet wees. Altesaam 9% verkies die webwerf in al 11 amptelike tale en 19% het aangedui dat hulle ŉ Engelse webwerf sal verkies mits vertalings op versoek beskikbaar is. Altesaam 4% van gebruikers het gesê die webwerf kan hoofsaaklik in Engels wees, met ŉ paar kernbladsye wat vertaal is. Klik hier om te stem. Vishvanathan Pillay, waarnemende kommissaris van die SAID, het in September 2014 in ŉ kennisgewing wat in die staatskoerant gepubliseer is oor die taalbeleid van die organisasie, gesê die SAID sal hom beywer om al elf die amptelike tale te gebruik vir regeringsdoeleindes, waar Engels, Afrikaans, isiZulu en Sesotho die gekose nasionale tale vir regeringsdoeleindes is. Volgens die kennisgewing sal alle elektroniese platforms, insluitend eFiling, [email protected] File, die SAID-webwerf, die SAID-intranet en menslike hulpbronne en finansiële stelsels soos SAP weens finansiële beperkings en praktiese doeleindes in Engels aangebied word. “Die transaksietaal van die organisasie vir eksterne en interne bedryfsdoeleindes sal Engels wees,” lui die kennisgewing. Eksterne bemarkingskommunikasie sal op ŉ provinsiale vlak plaasvind volgens die tale wat persentasiegewys in daardie provinsies voorkom (Engels sal in al die provinsies gebruik word): Gauteng: isiZulu (19.8%), Engels (13.3%), Afrikaans (12.4%), Sesotho (11.6%) KwaZulu-Natal: isiZulu (77.8%), Engels (13.2%) Limpopo: Sepedi (52.9%), Xitsonga (17%), Tshivenda (16.7%), Engels Mpumalanga: siSwati (27.7%), isiZulu (24.1%), Xitsonga (10.4%), isiNdebele (10.1%), Engels Noord-Kaap: Afrikaans (53.8%), Setswana (33.1%), Engels Noordwes: Setswana (63.4%), Afrikaans (9%), Engels Oos-Kaap: isiXhosa (78.8%), Afrikaans (10.6%), Engels Vrystaat: Sesotho (64.2%), Afrikaans (12.7%), Engels Wes-Kaap: Afrikaans (49.7%), isiXhosa (24.7%), Engels (20.3%) Die inkomstebelastingvorm (ITR12) sal in al 11 amptelike tale gedruk word. Kommunikasie met kontaksentrumagente sal in Engels geskied. Die SAID beplan ook om ŉ taaleenheid op te rig as deel van sy kommunikasie-afdeling. Klik hier om te stem.